**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.10.2018, ora 08.00 – 25.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.10.2018, ora 7.00**

**RÂURI**

**Debitele au fost** **în creștere**, ca urmare a precipitaţiilor căzute în interval şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Moraviţa, Caraş, Nera, Cerna, Suceava, Moldova, Bistriţa, Trotuş, Putna, Râmnicu Sărat, Buzău, în bazinele superioare ale Jiului, Argeşului, Ialomiţei şi în bazinul superior şi mijlociu al Oltului.

Pe celelalte râuri debitele au fost relativ staţionare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursurile superioare ale: Vişeului, Izei, Turului, Bârzavei, cursul mijlociu al Mureşului, pe cursul mijlociu şi superior al Moldovei, cursul superior al Trotuşului, cursul mijlociu al Siretului şi mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul mijlociu și inferior al Oltului și bazinul superior al Argeşului (Râul Doamnei, Vâlsan).

În interval s-au situat peste **COTELE DE ATENŢIE** râurile la următoarele staţii hidrometrice: Vl. Galbenă – Pietroasa (125+23)-jud. BH, Crişul Pietros-Pietroasa (200+15)-jud. BH, Fântâna Galbenă-Stâna de Vale (50+12)-jud. BH, Arieş-Scărişoara (120+17)-jud. AB şi Goleţ-Goleţ (260+10)-jud. CS.

În interval au fost emise patru atenţionări hidrologicepentru fenomene imediate.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în creștere, ca urmare a** precipitaţiilor prognozate şi propagării pe râurile din bazinele hidrografice: Vișeu, Iza, Tur, Bârzava, Moraviţa, Caraş, Nera, Cerna, Vedea, Suceava, Moldova, Bistriţa, cursurile mijlocii şi inferioare ale Someşului, Mureşului, Begăi, Timişului, Jiului, Oltului, Argeşului, Ialomiţei, Buzăului şi pe cursurile inferioare ale Crasnei, Barcăului, Crişurilor, Trotuşului, Putnei şi Râmnicu Sărat.

Pe râurile din bazinul Prutului, Bârladului, pe cursul Siretului şi pe râurile din Dobrogea debitele vor fi relativ staționare, iar pe celelalte râuri în scădere.

Sunt posibile creşteri de niveluri şi debite pe unele râuri din jumătatea de nord a țării ca urmare a precipitaţiilor prognozate.

**DUNĂRE**

**Debitul la intrarea în ţară** (secţiunea Baziaş) în intervalul 24-25.10.2018 **a fost staționar, având valoarea de 1850 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia–Brăila și relativ staționare pe sectorul Galați – Tulcea.

**Debitul la intrarea în ţară** (secţiunea Baziaş) **va fi** **staţionar (1850 m3/s).**

În aval de Porţile de Fier debitele vor fi în scădere pe sectorul Gruia – Brăila şi relativ staţionare pe sectorul Galaţi – Tulcea.

**Având în vedere că atât nivelul, cât și debitul Dunării sunt scăzute pe sectorul Chiciu - Cernavodă - Hârșova, rămâne în vigoare aplicarea Planului de Restricții, treapta 3, începând cu data de 01.10.2018, precum și faza de atenţionare/ avertizare pentru SNN- CNE Cernavodă instituită începând din data de 18.10.2018.**

**2.** **Situaţia meteorologică în intervalul 24.10.2018, ora 08.00 –25.10.2018, ora 06.00**

**Administraţia Naţională de Meteorologie (A.N.M.) a emis în data de 24.10.2018, la ora 13.00, atenţionarea meteorologică nr. 67-COD GALBEN, vizând intensificări ale vântului, ninsori viscolite și spulberate, valabilă în intervalul 24.10.2018, ora 22:00 – 25.10.2018, ora 18:00, conform căreia ,,în zona Carpaților Meridionali și Orientali local și temporar va continua să ningă slab, iar vântul va avea intensificări, îndeosebi la peste 1500 m altitudine, cu viteze, în general, de 70 – 80 km/h, viscolind ninsoarea și spulberând zăpada. La peste 1800 m, în special în Carpații Meridionali, în noaptea de miercuri spre joi (24/25 octombrie) vor fi rafale mai mari de 90...100 km/h și va fi viscol puternic. În nordul și centrul Moldovei, în noaptea de miercuri spre joi (24/25 octombrie) și pe parcursul zilei de joi (25 octombrie), vor fi intensificări ale vântului cu viteze de 55...65 km/h, iar pentru intervale scurte de timp rafalele vor depăși 70 km/h. Intensificări temporare ale vântului se vor mai semnala și în celelalte zone, cu rafale în general de 50...60 km/h, iar pe arii restrânse în Carpații Occidentali de peste 80 km/h*.”***

Această atenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARGEŞ, BACĂU, BOTOŞANI, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HARGHITA, HUNEDOARA, IAŞI, NEAMŢ, PRAHOVA, SIBIU, SUCEAVA, VASLUI, VÂLCEA şi VRANCEA (20 de prefecturi) - COD GALBEN.*

**În ţară,** vremea a fost apropiată de normele termice ale acestei date în regiunile sudice și estice și mai rece decât în mod obișnuit în rest. Cerul a avut înnorări și temporar au căzut precipitații în general slabe pe arii extinse în toate zonele. Ploile au fost și sub formă de averse, izolat însoțite de descărcări electrice, iar la munte au predominat ninsorile, astfel încât în zona înaltă s-a depus strat de zăpadă ce măsura la ora 21 până la 14 cm la Vârful Iezer. Izolat în județele Neamț, Bacău și Constanța s-a semnalat vijelie, iar pe raza județelor Cluj, Sălaj și Hunedoara s-au consemnat căderi de grindină. Vântul a prezentat intensificări susținute în toate regiunile, cu viteze în general de 55...70 km/h, iar la peste 1800 m local și temporar rafalele au depășit 90...100 km/h. Temperaturile maxime au marcat o scădere față de intervalul precedent în cea mai mare parte a țării și s-au încadrat între 7 grade la Toplița și Joseni și 19 grade la Târgu Jiu, Drăgășani, Titu și Ploiești. La ora 06.00, se înregistrau -2 grade la Caransebeș și 8 grade la Bacău, Focșani, Gura Portiței, Iași și Negrești.

**Observaţie:** începând de ieri, de la ora 06.00, au fost în vigoare **7 mesaje** privind fenomene meteorologice periculoase imediate și anume **4 avertizări cod portocaliu**, 2 emise de SRPV Bacău și câte 1 de SRPV Cluj și SRPV Timișoara, și **3 atenționări cod galben** emise astfel: 1 de SRPV Sibiu, 1 de SRPV Craiova și 1 de SRPV Constanța.

**La Bucureşti,** vremea a fost normală din punct de vedere termic. Cerul a fost variabil ziua, dar după-amiaza s-a înnorat și trecător s-au semnalat averse slabe. Vântul a prezentat intensificări, înregistrându-se la rafală până la 55 km/h. Temperatura maximă a fost de 18 grade la toate stațiile meteorologice, iar la ora 06.00 se înregistrau 2 grade la stația meteo Băneasa și 4 grade la Afumați și Filaret.

**3. Prognoza meteorologică în intervalul 25.10.2018, ora 08.00 –26.10.2018, ora 08.00**

**În ţară,** vremea va fi mai rece decât în mod normal pentru această dată, îndeosebi în regiunile intracarpatice. Cerul va avea înnorări, mai accentuate în jumătatea de nord a țării și în zonele deluroase, unde local și temporar va ploua. La munte vor predomina ninsorile slabe cantitativ. Vântul va prezenta intensificări temporare în toate regiunile, cu rafale în general de 50...60 km/h, cele mai mari fiind în Moldova, iar în zona montană înaltă va continua să sufle tare, local depășind 80...90 km/h și viscolind ninsoarea. Temperaturile maxime vor fi cuprinse între 6 și 15 grade, iar cele minime între 1 și 8 grade.

**La Bucureşti,** vremea va fi rece pentru această dată. Cerul va fi variabil, cu înnorări trecătoare, iar pe parcursul zilei vântul va mai prezenta intensificări temporare, cu viteze în general de 40...45 km/h. Temperatura maximă va fi în jur de 14 grade, iar cea minimă va fi de 4...6 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 23.10.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Constanţa** informează că la data de 24.10.2018, în jurul orei 14:00, s-a produs o poluare cu motorină a solului și a unei platforme betonate (în total cca 70 mp) în zona podului MIM Poarta 6, în incinta portului Constanţa, din cauza fisurării unei conducte aparţinând Oil Terminal S.A. **Măsuri:** pompierii au spălat suprafaţa afectată cu apă, iar fluidul a fost vidanjat și transportat la separatorul de produse petroliere din Secţia Platformă Port. A fost aplicat material absorbant biodegradabil.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE